Document ID: 32003D0370

Komisijas Lēmums
(2003. gada 21. maijs),
ar ko dalībvalstīm atļauj pagarināt pagaidu atļaujas attiecībā uz jaunām aktīvajām vielām jodsulfuronmetilnātriju, indoksakarbu, S-metolahloru, kodolu poliedrozes vīrusu Spodoptera exigua, tepraoksidīmu un dimetēnamīdu-P
(izziņots ar dokumenta numuru C(2003) 1583)
(Dokuments attiecas uz EEZ)
(2003/370/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/31/EK [2], un jo īpaši tās 8. panta 1. punkta ceturto apakšpunktu,
tā kā:
(1) Iesniegumu par aktīvās vielas jodsulfuronmetilnātrija iekļaušanu Direktīvas 91/414/EEK I pielikumā no AgrEvo GmbH (tagad - Bayer CropScience) saskaņā ar Direktīvas 91/414/EEK 6. panta 2. punktu Vācija saņēma 1998. gada decembrī. Ar Komisijas Lēmumu 1999/392/EK [3] tika apstiprināts, ka dokumentācija ir pilnīga un principā to var uzskatīt par atbilstošu direktīvas II un III pielikuma prasībām attiecībā uz datiem un informāciju.
(2) Nīderlandes iestādes 1997. gada oktobrī saņēmušas līdzīgu iesniegumu no Du Pont de Nemours par indoksakarbu. Ar Komisijas Lēmumu 98/398/EK [4] paziņots, ka dokumentācija ir pilnīga.
(3) Beļģija 1997. gada augustā saņēmusi līdzīgu iesniegumu no Novartis NV (tagad - Syngenta) par S-metolahloru. Ar Komisijas Lēmumu 98/512/EK paziņots, ka dokumentācija ir pilnīga [5].
(4) Nīderlande 1996. gada jūlijā saņēmusi līdzīgu iesniegumu no Biosys par kodolu poliedrozes vīrusu Spodoptera exigua. Ar Komisijas Lēmumu 97/865/EK [6] paziņots, ka dokumentācija ir pilnīga.
(5) Spānija 1997. gada septembrī saņēmusi līdzīgu iesniegumu no BASF Agi par tepraloksidīmu. Ar Lēmumu 98/512/EK paziņots, ka dokumentācija ir pilnīga.
(6) Vācija 1999. gada aprīlī saņēmusi līdzīgu iesniegumu no BASF AG par dimetēnamīdu-P. Ar Komisijas Lēmumu 1999/555/EK [7] paziņots, ka pieteikums ir pilnīgs.
(7) Apstiprinājums par to, ka dokumentācija ir pilnīga, bija nepieciešams, lai to varētu rūpīgi pārbaudīt un lai dalībvalstis augu aizsardzības līdzekļiem, kas satur minētās aktīvās vielas, varētu piešķirt pagaidu atļaujas uz laiku, kas nepārsniedz trīs gadus, atbilstoši Direktīvas 91/414/EEK 8. panta 1. punkta nosacījumiem, un jo īpaši - nosacījumam par sīku aktīvās vielas un augu aizsardzības līdzekļa novērtējumu atbilstoši direktīvā noteiktajām prasībām.
(8) Šo aktīvo vielu iedarbība uz cilvēka veselību un vidi novērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz iesniedzēju piedāvātajiem izmantošanas veidiem. Ziņotājas dalībvalstis iesniegušas Komisijai novērtējumu ziņojumu projektus 2000. gada 30. maijā par jodsulfuronmetilnātriju, 2000. gada 7. februārī par indoksakarbu, 1999. gada 3. maijā par S-metolahloru, 1999. gada 9. novembrī par kodolu poliedrozes vīrusu Spodoptera exigua, 2001. gada 21. janvārī par tepraloksidīmu un 2000. gada 26. septembrī par dimetēnamīdu-P.
(9) Attiecīgās ziņotājas dalībvalstis pēc novērtējuma ziņojumu projektu iesniegšanas joprojām izskata dokumentāciju un Direktīvā 91/414/EEK paredzētajā termiņā nav iespējams izdarīt pilnīgu novērtējumu.
(10) Novērtēšanas gaitā līdz šim nav bijis iemesla bažām un neatliekamai rīcībai, tāpēc jādod dalībvalstīm iespēja saskaņā ar Direktīvas 91/414/EEK 8. pantu par 24 mēnešiem pagarināt pagaidu atļaujas, kas piešķirtas attiecībā uz augu aizsardzības līdzekļiem, kuri satur minētās aktīvās vielas, un dokumentācijas izskatīšana var turpināties. Gaidāms, ka novērtēšana un lēmumu pieņemšanas process attiecībā uz katras minētās aktīvās vielas iekļaušanu I pielikumā tiks pabeigts 24 mēnešu laikā.
(11) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis var pagarināt pagaidu atļaujas augu aizsardzības līdzekļiem, kas satur jodsulfuronmetilnātriju, indoksakarbu, S-metolahloru, kodolu poliedrozes vīrusu Spodoptera exigua, tepraoksidīmu un dimetēnamīdu-P, par ne vairāk kā 24 mēnešiem no šā lēmuma pieņemšanas.
2. pants
Šis lēmums ir adresēts dalībvalstīm.
Briselē, 2003. gada 21. maijā

Labels: 18
15
1